Imtella' Frar 8, 2021 - Aġġornata 8 Ta' Frar, 2021 8:07pm Ajruplan żgħir reġistrat f'Malta tat-tip Phenom 100 tal-linja tal-ajru Luxwing ħa n-nar hekk kif dalgħodu niżel fl-ajruport ta' Le Bourget f'Pariġi f'inċident rari li tfisser bħala spettakolari. Id-Direttur Ġenerali tal-Avjazzjoni Ċivili, il-Kaptan Charles Pace qal ma' TVM li l-ekwipaġġ u l-passiġġieri abbord ħarġu mill-ajruplan qawwijin u sħaħ, b'xokk iżda xejn gravi. Kompla jgħid li waqt li għadu kmieni biex wieħed jispekula x'ġara, il-Kaptan Pace qal li jidher li mal-inżul l-ajruplan ċedewlu r-roti u tkaxkar fuq ir-runway. Intant qed ikun rappurtat li t-tliet persuni abbord ma ġralhom xejn iżda ttieħdu minn fuq il-post mis-servizzi ta' emerġenza. Xhieda qalu li n-nar infirex f'ħakka t'għajn iżda f'temp ta' minuta ġie kkontrollat mill-pumpiera stazzjonati fl-istess ajruport. Dwar dan l-inċident għaddejja investigazzjoni mill-Bureau tal-Avjazzjoni Ċivili Franċiża.